Αλεξάντερ Αουγκουστινόβιτς

Ο **Αλεξάντερ Αουγκουστινόβιτς** (πολωνικά: Aleksander Augustynowicz) (7 Φεβρουαρίου 1865, Ισκσίνια - 23 Αυγούστου 1944, Βαρσοβία) ήταν Πολωνός ζωγράφος, ο οποίος δραστηριοποιήθηκε μεταξύ 1865 και 1944 στην Πολωνία.

## Βιογραφία
Ο Αλεξάντερ Αουγκουστινόβιτς γεννήθηκε στην Ισκσίνια  στις 7 Φεβρουαρίου. Ο πατέρας του ήταν ο Βιντσέντι, γαιοκτήμονας και η μητέρα του η Γιούλια (το γένος Χαμπέτσκι). Ολοκλήρωσε τη δευτεροβάθμια εκπαίδευσή του στο Ζέσουφ και τα έτη 1883-1886 σπούδασε στην Ακαδημία Καλών Τεχνών «Γιαν Ματέικο» στην Κρακοβία, όπου εκπαιδεύτηκε από τους Φέλιξ Σιναλέφσκι, Βουαντίσουαφ Γουστσκιέβιτς και Γιαν Ματέικο. Για να ολοκληρώσει τις σπουδές του μετακόμισε στο Μόναχο και συμμετείχε σε ταξίδια καλλιτεχνών στην Ιταλία και στην Ουγγαρία. Το 1890, μετακόμισε στο Λβουφ (σήμερα Λβιβ στην Ουκρανία, τότε Πολωνία) όπου ξεκίνησε την καριέρα του ως καλλιτέχνης. Πέρασε χρόνο στο Ζακοπάνε μεταξύ 1914 και 1921, το 1921 μετακόμισε για να ζήσει στο Πόζναν, όπου είχε ήδη μια σταθερή θέση στους ντόπιους καλλιτέχνες, καθώς κατά τη διάρκεια του Α΄ Παγκοσμίου Πολέμου εξέθεσε τους πίνακές του με την Εταιρεία Καλλιτεχνών. Το 1925 έγινε μέλος της Εταιρείας Κινήτρου των καλών Τεχνών (Towarzystwo Zachęty Sztuk Pięknych) στη Βαρσοβία. Το 1935, στο Πόζναν, γιόρτασε την πεντηκοστή επέτειο της δημιουργικότητάς του, κατά την οποία τα έργα του παρουσιάστηκαν σε μια αναδρομική έκθεση. Μετά την έναρξη του Β΄ Παγκοσμίου Πολέμου μετακόμισε στη Βαρσοβία, όπου σκοτώθηκε κατά τη διάρκεια της Εξέγερσης της Βαρσοβίας.

Ήταν παντρεμένος με την Άννα Τσεμερίνσκα (1895), με την οποία απέκτησε τρεις κόρες: τη Στανισουάβα (γενν. 1897), τη Ζόφια (1899-1935) και την Αλεξάντρα (γενν. 1901).

Ο Αουγκουστινόβιτς ζωγράφισε προσωπογραφίες, οι οποίες εκτέθηκαν σε εθνικές και διεθνείς εκθέσεις. Το 1925, κατά τη διάρκεια της έκθεσης *Προσωπογραφία της Πολωνίας* (*Portret polski*) στη Βαρσοβία, του απονεμήθηκε ο υψηλότερος τιμητικός τίτλος για όλα τα έργα τέχνης του. Στο Πόζναν ζωγράφισε πολλές προσωπογραφίες ( μεταξύ άλλων των Βόιτσεχ Τρομπτσίνσκι, Ιγκνάτσι Μοστσίτσκι και Βίτολντ Τσελιχόφσκι), πολλές από τις οποίες ήταν ζωγραφισμένες με υδατογραφία. Οι περισσότεροι πίνακές του είναι φτιαγμένοι από υδατογραφία και έχουν θέμα τα τοπία και την πολωνική λαογραφία. Τα έργα του εκτίθενται επί του παρόντος σε πολλά μουσεία σε όλη την Πολωνία και σε ιδιωτικές συλλογές. Δεκατέσσερα από τα έργα του με υδατογραφία και ελαιογραφία βρίσκονται στο Εθνικό Μουσείο του Πόζναν.

Στις 11 Νοεμβρίου 1937, έλαβε τον Σταυρό του Αξιωματικού του Τάγματος της Αναγέννησης της Πολωνίας από τον Πρόεδρο της Πολωνίας Ιγκνάτσι Μοστσίτσκι, για την *υπηρεσία του στον τομέα της τέχνης* (*za zasługi na polu sztuki*).

## Επιλεγμένοι πίνακες

Αρχείο:Aleksander Augustynowicz Hucułka.jpg|Χουτσούλα
Αρχείο:Aleksander Augustynowicz Portret ojca artysty 1937.jpg|Προσωπογραφία του πατέρα του καλλιτέχνη
Αρχείο:Aleksander Augustynowicz Portret młodego górala 1921.jpg|Προσωπογραφία ενός νεαρού Γκουράλου
Αρχείο:Aleksander Augustynowicz Kościół w Rabce 1915.jpg|Εκκλησία στη Ράμπκα-Ζντρούι
Αρχείο:Aleksander Augustynowicz Odpoczynek 1890.jpg|Ανάπαυση
Αρχείο:Aleksander Augustynowicz Portret.jpg|Προσωπογραφία μιας γυναίκας


## Παραπομπές



Κατηγορία:Πολωνοί ζωγράφοι
Κατηγορία:Πολωνοί ζωγράφοι του 19ου αιώνα
Κατηγορία:Πολωνοί ζωγράφοι του 20ού αιώνα
Κατηγορία:Πολωνοί πολίτες που σκοτώθηκαν στον Β' Παγκόσμιο Πόλεμο
Κατηγορία:Αξιωματικοί του Τάγματος της Αναγέννησης της Πολωνίας
Κατηγορία:Αποδέκτες του Χρυσού Σταυρού της Αξίας (Πολωνία)